Document ID: 31987R0944

*****
ΚΑΝΟΝΙΣΜΟΣ (ΕΟΚ) αριθ. 944/87 ΤΟΥ ΣΥΜΒΟΥΛΙΟΥ
της 30ής Μαρτίου 1987
για την τροποποίηση του κανονισμού (ΕΟΚ) αριθ. 2743/75 όσον αφορά τον προκαθορισμό των επιστροφών κατά την εξαγωγή για τις σύνθετες ζωοτροφές με βάση τα σιτηρά
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1579/86 (2), και ιδίως το άρθρο 16 παράγραφος 5,
την πρόταση της Επιτροπής,
Εκτιμώντας ότι ο κανονισμός (ΕΟΚ) αριθ. 2743/75 του Συμβουλίου της 29ης Οκτωβρίου 1975 περί του καθεστώτος που εφαρμόζεται στις σύνθετες ζωοτροφές με βάση τα σιτηρά (3), όπως τροποποιήθηκε από τον κανονισμό (ΕΟΚ) αριθ. 2560/77 (4), προβλέπει ότι, σε περίπτωση προκαθορισμού επιστροφής κατά την εξαγωγή, το ποσό της επιστροφής προσαρμόζεται ανάλογα με την τιμή κατωφλίου του αραβοσίτου που ισχύει κατά τον μήνα της εξαγωγής· ότι, επειδή οι σύνθετες ζωοτροφές μπορούν να περιέχουν και άλλα σιτηρά εκτός του αραβοσίτου και οι επιστροφές μπορούν να υπολογίζονται με βάση τα σιτηρά που χρησιμοποιήθηκαν πραγματικά, είναι απαραίτητο να προβλεφθεί διάταξη η οποία να επιτρέπει την προσαρμογή της προκαθορισμένης επιστροφής κατά την εξαγωγή ανάλογα με τη την τιμή κατωφλίου που ισχύει για τα άλλα πράγματι χρησιμοποιούμενα σιτηρά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 8 παράγραφος 2 του κανονισμού (ΕΟΚ) αριθ. 2743/75 αντικαθίσταται από το ακόλουθο κείμενο:
«2. Το ποσό της επιστροφής είναι εκείνο που ισχύει την ημέρα κατάθεσης της αίτησης για τη χορήγηση του πιστοποιητικού, προσαρμοσμένο ενδεχομένως ανάλογα με την τιμή κατωφλίου των σιτηρών που ελήφθησαν υπόψη για τον υπολογισμό της εν λόγω επιστροφής κατά την εξαγωγή, και ανάλογα με την τιμή του γάλακτος σε σκόνη που ίσχυε κατά τον μήνα της εξαγωγής. Όσον αφορά το τελευταίο αυτό προϊόν, καθορίζεται ένας διορθωτικός συντελεστής προκειμένου να ληφθεί υπόψη το ποσό της ενίσχυσης που χορηγείται για το γάλα σε σκόνη που προορίζεται για ζωοτροφές, το οποίο ίσχυε τον μήνα της εξαγωγής.»
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Μαρτίου 1987.

Labels: 3
17
6